**KLAIPĖDOS MIESTO SAVIVALDYBĖS TARYBA**

**UGDYMO IR JAUNIMO REIKALŲ KOMITETAS**

**POSĖDŽIO PROTOKOLAS**

2014 m. kovo 25 d. Nr. TAR – 37

Klaipėda

Posėdis įvyko 2014-03-24. Pradžia 10.30 val.

Posėdžio pirmininkas – Saulius Budinas.

Posėdžio sekretorė – Lietutė Demidova.

Posėdyje dalyvauja komiteto nariai: Vytautas Čepas, Ilma Šiaškienė, Savivaldybės administracijos darbuotojai: Švietimo skyriaus vedėja Laima Prižgintienė, Turto skyriaus vedėja Genovaitė Paulikienė.

Posėdyje dalyvavusių asmenų sąrašas pridedamas (priedas).

Salius Budinas siūlo papildyti darbotvarkę dar vienu klausimu: Ugdymo ir jaunimo reikalų komiteto veiklos ataskaita už 2013 metus.

Darbotvarkė patvirtinta bendru sutarimu (su papildymu):

1. Dėl turto perdavimo valdyti, naudoti ir disponuoti patikėjimo teise. Pranešėja G. Paulikienė

2. Dėl sutikimo reorganizuoti biudžetinę įstaigą Klaipėdos Andrejaus Rubliovo pagrindinę mokyklą. Pranešėja L. Prižgintienė

3. Dėl sutikimo reorganizuoti Klaipėdos Naujakiemio ir Klaipėdos Salio Šemerio suaugusiųjų gimnazijas. Pranešėja L. Prižgintienė

4. Dėl klasių ir priešmokyklinio ugdymo grupių skaičiaus bei mokinių (vaikų) skaičiaus vidurkio savivaldybės švietimo įstaigose 2014–2015 mokslo metams nustatymo. Pranešėja L. Prižgintienė

5. Ugdymo ir jaunimo reikalų komiteto veiklos ataskaita už 2013 metus. Pranešėjas S. Budinas

1. SVARSTYTA. Turto perdavimas valdyti, naudoti ir disponuoti patikėjimo teise.

Pranešėja – G. Paulikienė. Sako, kad siekiama perduoti Klaipėdos miesto savivaldybės biudžetinėms sporto įstaigoms valdyti, naudoti ir disponuoti patikėjimo teise Klaipėdos miesto savivaldybės administracijos nupirktą ilgalaikį ir trumpalaikį materialųjį turtą.

Klaipėdos miesto savivaldybės administracija pasaulio lietuvių sporto žaidynių vykdymui įsigijo sporto įrangos. Vadovaudamiesi savivaldybės administracijos direktoriaus 2013-05-30 d. įsakymu Nr. AD1-1358 “Dėl pasaulio lietuvių sporto žaidynėms skirtų lėšų administravimo“ 3 punktu įsigytas turtas turi būti perduotas biudžetinėms sporto įstaigoms valdyti, naudoti ir disponuoti patikėjimo teise.

Šias priemones numatyta perduoti savivaldybės biudžetinėms įstaigoms, tai yra Klaipėdos kūno kultūros ir rekreacijos centrui, Klaipėdos „Viesulo“ sporto centrui ir Klaipėdos miesto lengvosios atletikos mokyklai.

NUTARTA. Pritarti pateiktam sprendimo projektui bendru sutarimu.

2. SVARSTYTA. Sutikimas reorganizuoti biudžetinę įstaigą Klaipėdos Andrejaus Rubliovo pagrindinę mokyklą.

Pranešėja – L. Prižgintienė. Teigia, kad sprendimo projektas parengtas vadovaujantis Lietuvos Respublikos civiliniu kodeksu, Lietuvos Respublikos biudžetinių įstaigų, švietimo įstatymais ir vykdantKlaipėdos miesto savivaldybės bendrojo ugdymo mokyklų tinklo pertvarkos 2012-2015 metų bendrojo plano, patvirtinto Klaipėdos miesto savivaldybės tarybos 2012 m. sausio 26 d. sprendimu Nr. T2-1 1 priedo „Klaipėdos miesto bendrojo ugdymo mokyklų reorganizavimo, likvidavimo, pertvarkymo ir struktūros pertvarkymo planas“ 2.1 ir 2.10 punktus.

Priėmus sprendimo projektą bus pradėtos vykdyti reorganizavimo procedūros: parengtas ir viešai paskelbtas reorganizavimo sąlygų aprašas, biudžetinėms įstaigoms bus suteikiami reorganizuojamos ir reorganizavime dalyvaujančios įstaigos teisiniai statusai, apie reorganizavimą bus informuojamos įstaigų bendruomenės, kreditoriai, bus sprendžiami mokinių mokymosi tęstinumo, darbuotojų darbo santykių ir kiti su reorganizavimu susiję klausimai.

NUTARTA. Pritarti pateiktam sprendimo projektui (už-2, balsavime nedalyvavo -1).

3. SVARSTYTA. Sutikimas reorganizuoti Klaipėdos Naujakiemio ir Klaipėdos Salio Šemerio suaugusiųjų gimnazijas.

Pranešėja – L. Prižgintienė. Sako, kad sprendimo projektas parengtas vadovaujantis Lietuvos Respublikos civiliniu kodeksu, Lietuvos Respublikos biudžetinių įstaigų, švietimo įstatymais ir vykdantKlaipėdos miesto savivaldybės bendrojo ugdymo mokyklų tinklo pertvarkos 2012-2015 metų bendrojo plano, patvirtinto Klaipėdos miesto savivaldybės tarybos 2012 m. sausio 26 d. sprendimu Nr. T2-1 1 priedo „Klaipėdos miesto bendrojo ugdymo mokyklų reorganizavimo, likvidavimo, pertvarkymo ir struktūros pertvarkymo planas“ 1.7 ir 1.8 punktus.

Klaipėdos Naujakiemio suaugusiųjų gimnazijoje (I. Simonaitytės g. 24) 2013-2014 m. m. mokosi 248 mokiniai. Gimnazijoje šiuo metu dirba 36 pedagoginiai darbuotojai ir 19 nepedagoginių darbuotojų. Iš jų 29 pedagoginiai darbuotojai ir 18 nepedagoginių darbuotojų dirba pagrindinėse pareigose, 4 pedagoginiai ir 6 nepedagoginiai darbuotojai yra pensinio amžiaus.

Klaipėdos Salio Šemerio suaugusiųjų gimnazijoje (Sulupės g. 26) 2013-2014 m. m. mokosi 221 mokinys. Gimnazijoje šiuo metu dirba 21 pedagoginis darbuotojas ir 13 nepedagoginių darbuotojų. Iš jų 15 pedagoginių ir 8 nepedagoginiai darbuotojai dirba pagrindinėse pareigose, 4 pedagoginiai ir 3 nepedagoginiai darbuotojai yra pensinio amžiaus.

Klaipėdos Naujakiemio ir Salio Šemerio suaugusiųjų gimnazijų veiklos stebėsenos rezultatai parodė, kad minėtose gimnazijose nuolat mažėja besimokančiųjų skaičius.

Dalies Klaipėdos Naujakiemio ir Klaipėdos Salio Šemerio suaugusiųjų gimnazijų mokytojų darbo santykiai bus tęsiami Klaipėdos suaugusiųjų gimnazijoje, likusių darbuotojų darbo santykiai bus aptarti reorganizavimo sąlygų apraše. Priėmus sprendimą dėl sutikimo reorganizuoti, bus pradėtos vykdyti Klaipėdos Naujakiemio ir Klaipėdos Salio Šemerio suaugusiųjų gimnazijų reorganizavimo procedūros pagal galiojančius teisės aktus ir nustatytus terminus.

NUTARTA. Pritarti pateiktam sprendimo projektui bendru sutarimu.

4. SVARSTYTA. Klasių ir priešmokyklinio ugdymo grupių skaičiaus bei mokinių (vaikų) skaičiaus vidurkio savivaldybės švietimo įstaigose 2014–2015 mokslo metams nustatymas.

Pranešėja – L. Prižgintienė. Informuoja, kad sprendimo projektas parengtas vadovaujantis priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 (Lietuvos Respublikos švietimo ir mokslo ministro 2011 m. gruodžio 28 d. įsakymo Nr. V-2548 pakeitimas). Šiuo teisės aktu nurodoma, kad biudžetinių įstaigų savininko teises ir pareigas įgyvendinanti institucija kiekvienais kalendoriniais metais iki kovo 31 d. turi nustatyti savivaldybės švietimo įstaigoms komplektuojamų klasių skaičių ir mokinių skaičiaus vidurkį pagal vykdomas bendrojo ugdymo programas bei priešmokyklinio ugdymo grupių skaičių ir jose ugdomų vaikų skaičiaus vidurkį kitiems mokslo metams.

Numatoma sukomplektuoti 2014-2015 mokslo metais iš viso 762 bendrojo ugdymo klases (2013-09-01 buvo - 753), iš jų – 13 (buvo - 6) jaunimo klasių Klaipėdos Ievos Simonaitytės pagrindinėje mokykloje, 29 (buvo - 29) specialiąsias klases 7-21 metų asmenims, turintiems specialiųjų ugdymosi poreikius, dvejose Klaipėdos specialiosiose (Litorinos, „Medeinės“) mokyklose bei 20 (buvo - 21) suaugusiųjų klasių reorganizuojamose Klaipėdos Salio Šemerio ir Naujakiemio suaugusiųjų gimnazijose. Mokinių skaičiaus vidurkis klasėse nustatomas, vadovaujantis Mokinio krepšelio metodika (priedas).

Preliminarūs reorganizuojamos Klaipėdos Andrejaus Rubliovo pagrindinės mokyklos vaikų ir jų tėvų apklausos rezultatai parodė, kad didžioji dalis mokinių ketina lankyti Klaipėdos „Santarvės“ pagrindinę mokyklą. Tikrąjį mokinių pasiskirstymą rusų mokoma kalba mokyklose sunku prognozuoti, todėl šiuo sprendimo projektu nustatomas šiek tiek didesnis 1-10 klasių rusų mokoma kalba skaičius.

Vertinant pirmųjų klasių komplektavimo mieste situaciją, tikėtina, kad gali būti sukomplektuota 4 klasėmis daugiau (apie 100 vaikų) nei 2013-2014 mokslo metais.

Nustatomos 94 priešmokyklinio ugdymo grupės (2013-09-01 buvo - 91), iš jų 80 bendrųjų (buvo – 78) grupių lietuvių ir 14 bendrųjų (buvo – 13) grupių rusų mokoma kalba bei 7 specialiosios (buvo – 5) grupės didelių ar labai didelių specialiųjų ugdymosi poreikių turintiems vaikams. Taip pat nustatomas klasių ir grupių skaičius 2014-2015 mokslo metams, atsižvelgus į realią komplektavimo situaciją, iki 2014 m. rugsėjo 1 d. bus patikslintas Lietuvos Respublikos švietimo ir mokslo ministro nustatyta tvarka.

NUTARTA. Pritarti pateiktam sprendimo projektui bendru sutarimu.

5. SVARSTYTA. Ugdymo ir jaunimo reikalų komiteto veiklos ataskaita už 2013 metus.

Pranešėjas – S. Budinas. Supažindinimo komiteto narius su 2013 metų komiteto ataskaita.

NUTARTA. Pritarti ataskaitai bendru sutarimu.

Posėdis baigėsi 11.10 val.

Posėdžio pirmininkas Saulius Budinas

Posėdžio sekretorė Lietutė Demidova